Kannen ja areenan paalutustyöt alkavat ratapihalla – työstä aiheutuu melua

Tampereen Kansi ja Areena -hankkeen paalutustöitä jatketaan tällä viikolla. Paalutustöitä on tehty jo aikaisemmin, mutta tällä viikolla työt aloitetaan myös ratapihalla, Ratapihankadun vierellä. Työvaiheella on tarkoitus valmistautua siihen, että varsinaisten rakennustöiden aloittamiselle on valmius lopullisen investointipäätöksen syntyessä. Lue myös: Tampereen Kannen ja areenan työt käynnissä – Lue tästä kaikki tulevien vuosien suurimmasta rakennushankkeesta Tältä näyttää maantasalle myllätty Sorinkatu nyt – Alueelle tulee jättimäinen maanalainen väestösuoja, 550 auton pysäköintihalli ja kerrostaloja Alkavalla viikolla aloitetaan työt myös ratapihan eteläpäädyssä laiturielementtien asennuksilla ja maankaivutöillä. Lisäksi Sorin sillasta etelään päin ratapihalla tehdään ainakin keskiviikon ja torstain välisenä yönä suojaseinän paalutusta. Myös kahden junaraiteen purkutyöt sekä turvalaite- ja sähköratamuutokset viimeistellään. Myös Sorinkatu 4:n suihkupaalutus aloitetaan tänään maanantaina. Töiden arvioidaan kestävän kolme viikkoa. Työtä tehdään aamuseitsemän ja iltakahdeksan välillä. SRV:n mukaan työstä aiheutuu jonkin verran meluhaittaa.